PROJEKTS

2020. gada Noteikumi Nr.

Rīgā (prot. Nr.   .§)

**Sociālās rehabilitācijas informācijas sistēmas noteikumi**

Izdoti saskaņā ar Sociālo pakalpojumu un sociālās

palīdzības likuma 15.1panta sesto daļu

**I.Vispārīgie jautājumi**

1. Noteikumi nosaka:

1.1. Sociālās rehabilitācijas informācijas sistēmas (turpmāk – informācijas sistēma) struktūru, tajā iekļaujamos datus un to apjomu;

1.2. informācijas sistēmā iekļaujamo datu apstrādes noteikumus un kārtību, kā arī institūciju sadarbības noteikumus.

2. Informācijas sistēmu uztur un tajā iekļautos datus apstrādā ar valsts informācijas sistēmu savietotāja palīdzību vai izmantojot tiešo saskarni ar citām valsts informācijas sistēmām.

**II. Informācijas sistēmas struktūra un iekļaujamie dati**

3. Informācijas sistēmu veido:

3.1. aktīvā datu bāze, kura sastāv no:

3.1.1. personu reģistra;

3.1.2. pārskatiem un atskaitēm;

3.3. arhīva datu bāze.

4. Personu reģistrā par personu, kura pieprasījusi, saņem vai kurai atteikts valsts finansēts sociālās rehabilitācijas pakalpojums (turpmāk – pakalpojums), iekļauj šādu informāciju:

4.1. vārds;

4.2. uzvārds;

4.3. personas kods (aktuālais un iepriekšējais personas kods);

4.4. dzimšanas datums;

4.5. statuss Iedzīvotāju reģistrā (aktīvs, pasīvs);

4.6. dzimums;

4.7. valstiskā piederība un tās veids;

4.8. personu, kas nav Latvijas valstspiederīgie, uzturēšanās dokuments (veids, izdevējs un izdošanas datums);

4.9. atzīme par nepieciešamību pakalpojumu saņemt tikai pavadošās personas klātbūtnē (ir/nav);

4.10 likumiskā pārstāvja vārds, uzvārds, personas kods;

4.11. deklarētā, reģistrētā vai norādītā dzīvesvietas adrese;

4.12. tālruņa numurs un citi saziņas līdzekļi;

4.13.miršanas datums;

4.14. dati par personas iesaisti ceļu satiksmes negadījumos.

5. Personu reģistrā iekļauj šādus datus par pakalpojuma pieprasīšanu:

5.1. pakalpojuma pieprasījuma datums, pieprasītā pakalpojuma veids un personas norādītais vēlamais pakalpojuma sniedzējs;

5.2. pirmreizējs, atkārtots vai prioritārā kārtībā saņemams pakalpojums;

5.3. lēmuma par to, ka personai nepieciešams pakalpojums, pieņēmēja (pašvaldības sociālais dienests, normatīvajos aktos par cilvēku tirdzniecības upuru sociālo rehabilitāciju noteiktā institūcija) nosaukums, reģistrācijas numurs, adrese, tālrunis, un citi saziņas līdzekļi;

6. Personu reģistrā iekļauj šādas ziņas par personas iesnieguma apstrādi:

6.1. atzīme par personas atbilstību pieprasītā pakalpojuma saņemšanas kritērijiem;

6.2. dati par papildu ziņu pieprasīšanu (datums, pieprasītās ziņas) un saņemšanu (datums);

6.3. dati par Aģentūras pieņemtajiem lēmumiem:

6.3.1. lēmuma datums, numurs un pieņemtais lēmums (piešķirt, uzņemt rindā vai atteikt pakalpojumu, atteikuma iemesls);

6.3.2. pakalpojuma sniedzēja nosaukums, reģistrācijas numurs un datums, no kura pakalpojums piešķirts;

6.3.3. piešķirtā pakalpojuma ilgums.

7. Personu reģistrā iekļauj šādus datus par pakalpojuma sniegšanu:

7.1.norīkojuma uzņemšanai institūcijā numurs, piešķirtā pakalpojuma sākuma un beigu datums;

7.2.atzīme par pakalpojuma uzsākšanu (uzsākts vai nav uzsākts) un pakalpojuma uzsākšanas datums;

7.3. dati par pakalpojuma pārtraukšanu (pārtraukšanas datums un iemesls, pakalpojuma atsākšanas datums);

7.4.dati par pakalpojuma saņemšanas laika pārcelšanu (lēmuma datums, pārcelšanas iemesls, pārceltā perioda sākuma un beigu datums);

7.5. dati par pakalpojuma izbeigšanu (datums, izbeigšanas veids – pēc pilna pakalpojuma kursa vai priekšlaicīgi, iemesls pakalpojuma priekšlaicīgai izbeigšanai);

7.6. saņemtā pakalpojuma ilgums.

8. Informācijas sistēmas sadaļā "Pārskati un atskaites" iekļauj statistikas pārskatus un atskaites :

8.1. gada un mēneša pārskati par rindā gaidošo personu skaitu uz šādiem pakalpojumiem:

8.1.1. sociālā rehabilitācija institūcijā personām ar funkcionēšanas traucējumiem, Černobiļas atomelektrostacijas avārijas seku likvidēšanas dalībniekiem un Černobiļas atomelektrostacijas avārijas rezultātā cietušajām personām, politiski represētajām personām;

8.1.2. sociālā rehabilitācija cilvēku tirdzniecības upuriem;

8.1.3. sociālā rehabilitācija institūcijā pilngadīgām personām un bērniem, kuriem ir izveidojusies atkarība no narkotiskajām, toksiskajām vai citām apreibinošām vielām vai no atkarību izraisošiem procesiem;

8.2. gada un mēneša pārskati par šādu pakalpojumu piešķiršanu, atteikumu un pakalpojumu sniegšanu:

8.2.1. sociālā rehabilitācija institūcijā personām ar funkcionāliem traucējumiem, personām ar prognozējamu invaliditāti, Černobiļas atomelektrostacijas avārijas seku likvidēšanas dalībniekiem un Černobiļas atomelektrostacijas avārijas rezultātā cietušajām personām, politiski represētajām personām;

8.2.2. sociālā rehabilitācijas cilvēku tirdzniecības upuriem;

8.2.3. sociālā rehabilitācija institūcijā pilngadīgām personām un bērniem, kuriem ir izveidojusies atkarība no narkotiskajām, toksiskajām vai citām apreibinošām vielām vai no atkarību izraisošiem procesiem;

8.3. atskaite par Aģentūras pieņemtajiem lēmumiem un to skaitu laika periodā.

**III. Informācijas sistēmā iekļauto datu apstrāde un institūciju sadarbība**

9. Šajos noteikumos minētos datus informācijas sistēma izmanto:

9.1. sadaļā “Pārskati un atskaites” iekļauto statistikas pārskatu un atskaišu ģenerēšanai;

9.2. šādu dokumentu projektu automātiskai sagatavošanai:

9.2.1. lēmums par pakalpojuma piešķiršanu un norīkojums pakalpojuma saņemšanai, lēmums par uzņemšanu rindā pakalpojuma saņemšanai, lēmums par atteikumu pakalpojuma saņemšanai– šo noteikumu 4.1., 4.2., 4.4., 4.9., 4.10., 4.11. apakšpunktā un 5.punktā un šo noteikumu 6.1., 6.3., 7.1. apakšpunktā minētos datus;

9.2.2. lēmums par pakalpojuma perioda pārcelšanu - šo noteikumu 4.1., 4.2., 4.4., 4.9., 4.10., 4.11., 6.1., 6.3., 7.1., un 7.4. apakšpunktā minētos datus;

9.2.3. par papildus ziņu pieprasījumu – šo noteikumu 4.1., 4.2., 4.4., 4.9., 4.10., 4.11. apakšpunktā un 5.punktā un šo noteikumu 6.1., 6.2.apakšpunktā minētos datus.

10. Informācijas sistēmā iekļaujamos datus iegūst:

10.1. no personas, tās likumiskā pārstāvja vai pilnvarotas personas, vai no citas normatīvos aktos paredzētas personas vai iestādes – šo noteikumu 4.1., 4.2., 4.3., 4.4., 4.6., 4.9., 4.10., 4.11., 4.12., 5.1., 5.3., un 6.1. apakšpunktā minētos datus;

10.2. no Pilsonības un migrācijas lietu pārvaldes (ievadot informācijas sistēmā personas kodu) – šo noteikumu 4.1., 4.2., 4.4., 4.5., 4.7., 4.8., 4.9., 4.11. un 4.13.apakšpunktā minētos datus;

10.3. no Iekšlietu ministrijas Informācijas centra – šo noteikumu 4.14.apakšpunktā minētos datus;

10.4. no sociālās rehabilitācijas pakalpojumu sniedzējiem – 7.2., 7.3. un 7.5. apakšpunktā minētos datus.

11. Labklājības ministrija informācijas sistēmā apstrādā savu uzdevumu veikšanai nepieciešamos datus, kā arī saņem šo noteikumu 8. punktā minētos statistikas pārskatus un atskaites.

12. Tiesības bez maksas saņemt ziņas no informācijas sistēmas ir:

12.1.valsts un pašvaldību institūcijām – šo institūciju funkciju izpildei nepieciešamos datus normatīvajos aktos noteiktajā apjomā, tajā skaitā:

12.1.1. Iekšlietu ministrijas Informācijas centram – šo noteikumu 4.1., 4.2., 4.3., 6.3.1, 6.3.2., un 7.2. apakšpunktā minētos datus par nepilngadīgajām personām;

12.1.2. pašvaldību sociālajiem dienestiem – šo noteikumu 6.3. apakšpunktā minētos datus, kā arī sociālās rehabilitācijas pakalpojumu sniedzējiem – šo noteikumu 4.1., 4.2., 4.6., 4.9., 4.11., 4.14., 5.2., 5.3. apakšpunktā un 6. punktā un šo noteikumu 7.1., 7.4. apakšpunktā minētos datus;

12.2. zinātniekiem un pētniekiem – zinātniskiem vai statistiskiem pētījumiem nepieciešamos datus, ievērojot nosacījumu, ka ziņas nesatur personu identificējošus datus.

13.  Lai nodrošinātu informācijas sistēmai nepieciešamo datu apstrādi atbilstoši normatīvajiem aktiem par fizisko personu datu apstrādi un aizsardzību, Aģentūra noslēdz vienošanos ar šo noteikumu 11. punktā un 12.1. apakšpunktā minētajām institūcijām, paredzot tajā datu apmaiņas kārtību, informācijas sistēmas pieejamības parametrus, pušu tiesības, pienākumus un citus noteikumus, kas nepieciešami pusēm pienācīgi apmainoties datiem, nodrošinot informācijas sistēmā esošo datu pieejamību, konfidencialitāti un integritāti.

14. Aģentūra nodrošina pieeju informācijas sistēmā esošajiem datiem tās darbiniekiem un amatpersonām apjomā, kāds nepieciešams viņa pienākumu veikšanai.

15. Katru datu apstrādi informācijas sistēmā auditē. Auditācijas pierakstus glabā, nodrošinot tiem ierobežotu piekļuvi, par pēdējo 10 gadu periodu.

16. Personu reģistrā datus par personu glabā pastāvīgi līdz personas nāvei, bet 12 mēnešu laikā pēc personas nāves tos anonimizē un glabā informācijas sistēmas arhīva datu bāzē.

Ministru prezidents A.K.Kariņš

Labklājības ministre R.Petraviča

A.Masejeva, 67021667

[Anda.Masejeva@lm.gov.lv](mailto:Anda.Masejeva@lm.gov.lv)